Polt Péter felesége lesz a Kormányzati Ellenőrzési Hivatal elnökhelyettese
Ez magyarázatot ad arra, hogy a jogásznő miért távozott a Nemzeti Bank igazgatói tisztségéből.
Az Állami Számvevőszékkel Való Kormányzati Kapcsolattartásért Felelős Tárcaközi Bizottságot hoz létre a kormány, ezt pedig a Kormányzati Ellenőrzési Hivatal új elnökhelyetteseként Polt-Palásthy Marianna fogja vezetni – derül ki a péntek esti Magyar Közlönyből. Ez magyarázatot ad arra, amiről a hvg.hu már korábban beszámolt, hogy a jogásznő miért távozott a Nemzeti Bank igazgatói tisztségéből.

Az új javaslattevő, véleményező, tanácsadói tevékenységet végző testület dolga lesz egyebek között figyelemmel kísérni, hogy az ÁSZ-nak az állami cégekkel kapcsolatos javaslatai hasznosuljanak. Polt-Palásthy Marianna személyes feladata pedig sok más mellett az lesz, hogy feldolgozza az Állami Számvevőszék jelentéseit és elemzéseit, és azok alapján javaslatokat tegyen arra, hogy az ő hivataluk mit ellenőrizzen.

Egyetemi tanári kinevezéseket is közzétett a hivatalos lap. Professzori címet kapott Horváth Zita történész, felsőoktatási helyettes államtitkár, aki – bár erről még nem jelent meg hivatalos döntés – átkerül az egyetemek irányítását átvevő Innovációs és Technológiai Minisztériumba, és miniszteri delegáltként tagja lett az MTA-tól elcsatolt Eötvös Loránd Kutatási Hálózatot irányító testületnek. Többek között szintén egyetemi tanár lett Sándor Klára nyelvész, szegedi bölcsészkari dékánhelyettes, egyebek közt a rovásírás szakértője, aki 2006-2010-ben szabaddemokrata országgyűlési képviselő volt.
Állami Számvevőszék (ÁSZ) Magyar Közlöny Polt Péter Polz-Palásthy Marianna Demeter Szilárd